28.7.2023
SL
Uradni list Evropske unije
C 267/21 četrtek 2. februarja 2023
20. pozdravlja sporazum o gostovanju kot doma med EU in ukrajinskimi telekomunikacijskimi podjetji v korist ukrajinskih beguncev, ki ga podpira EU, in pozdravlja njegovo podaljšanje; poziva, naj se ukrajinski telekomunikacijski trg vključi v telekomunikacijski trg EU;
21. poziva Komisijo in države članice, naj okrepijo strateško komuniciranje in zagotovijo ustrezne informacije o vzajemnih koristih in priložnostih širitve tako v Ukrajini kot v državah članicah, da bi dodatno povečale podporo in izboljšale razumevanje pristopnega procesa; poziva Komisijo in države članice, naj izboljšajo prepoznavnost financiranja EU in njegove oprijemljive rezultate v Ukrajini; vztraja, da morata ukrajinska civilna družba in EU odigrati dejavno vlogo pri uresničevanju teh ciljev;
22. pozdravlja dejavno udeležbo Ukrajine v pobudi EU za vzhodno partnerstvo in poziva k nadaljnji krepitvi te politične pobude kot pomembne platforme za regionalno sodelovanje in izmenjavo izkušenj z reformami med partnerskimi državami, ki si prizadevajo za tesnejše sodelovanje z EU ali za članstvo v EU;
23. poziva institucije EU, naj razširijo možnosti za ukrajinske uradnike, da preučujejo in opazujejo delo institucij EU; spodbuja dvostranska parlamentarna srečanja med parlamenti držav članic in ukrajinskim parlamentom; poziva EU in njene države članice, naj še naprej zagotavljajo izobraževalne priložnosti, med drugim za ukrajinske mlade, javne uslužbence in diplomate; poziva k začetku postopkov za ustanovitev akademije vzhodnega partnerstva za javno upravo;
24. poziva države članice čim prej sprejmejo deseti sveženj sankcij proti Rusiji ter proaktivno predlagajo nadaljnje širjenje sankcij z vključevanjem novih sektorjev in posameznikov; poziva vse države članice, naj še naprej enotno nastopajo zoper rusko vojno proti Ukrajini; poziva vse partnerje, zlasti države kandidatke za članstvo v EU in potencialne države kandidatke, naj se uskladijo s svežnji sankcij;
25. poziva, da se na seznam posameznikov in subjektov, za katere veljajo sankcije, uvrstijo tudi ruska podjetja, ki so še navzoča na trgih EU, kot sta Lukoil in Rosatom, ter osebe, ki so povezane s prisilnimi deportacijami, nezakonitimi pridržanji ruskih civilnodružbenih aktivistov in pripadnikov politične opozicije, nezakonitimi „referendumi“ v Lugansku, Hersonu, Zaporožju in Donecku ter nezakonitimi „volitvami“ na Krimu in v Sevastopolu, pa tudi vsi člani strank v ruskem parlamentu, ki opravljajo funkcije v izvoljenih parlamentih na vseh ravneh, tudi na regionalni in občinski ravni, ter člani ruskih propagandnih medijev, ki širijo protiukrajinska in vojni naklonjena čustva; poziva Svet, naj seznam sankcioniranih posameznikov razširi, da bo vključeval posameznike s seznama, ki ga je predlagala protikorupcijska fundacija Alekseja Navalnega; hkrati poziva Ukrajino, naj sprejme ukrajinski zakon Magnickega; poziva k prepovedi neposrednega ali posrednega uvoza, nakupa ali prenosa surovih ali obdelanih diamantov s poreklom iz Ruske federacije;
26. znova poziva k takojšnjemu in popolnemu embargu na uvoz fosilnih goriv in urana iz Rusije ter k popolni opustitvi plinovodov Severni tok 1 in 2, da se prepreči financiranje Putinove vojne z denarjem EU; poziva k okrepitvi omejevalnih ukrepov proti Belorusiji; poziva Svet, naj v sodelovanju z mednarodnimi partnerji zniža zgornjo mejo cen za nafto, ki izvira iz Rusije ali se iz nje izvaža;
27. poziva Komisijo in nadzorne organe EU, naj pozorno spremljajo, kako učinkovite in dosledne so države članice pri izvajanju vseh sankcij EU, ter naj se odzovejo na vsak poskus izogibanja, vključno z odpravo obstoječih vrzeli; obsoja tretje države, ki so Rusiji in Belorusiji pomagale pri izogibanju uvedenim sankcijam, ter poziva Komisijo in države članice, naj razmislijo o ukrepih proti tem tretjim državam;
28. obsoja nedavno odločitev Mednarodnega olimpijskega komiteja, da ruskim in beloruskim športnikom dovoli, da se potegujejo za kvalifikacije za olimpijske igre v Parizu 2024 pod nevtralno zastavo, kar je v nasprotju z večplastno izolacijo teh držav in jih bosta oba režima uporabljala za propagando;
29. ponovno poziva EU in njene države članice, naj okrepijo mednarodno osamitev Ruske federacije, tudi v zvezi z njenim članstvom v mednarodnih organizacijah in organih, ter naj se vzdržijo vseh uradnih dogodkov na ozemlju Ruske federacije in tako znižajo raven diplomatskih odnosov z Moskvo;
30. obsoja nezakonito rusko zasedbo ukrajinske jedrske elektrarne v Zaporožju in podpira predlog o vzpostavitvi zaščitnega območja za jedrsko varnost, da bi zmanjšali tveganje jedrske ali radiološke nesreče, kot je predlagala Mednarodna agencija za atomsko energijo;